Shafik Ahmad, yafuumuddwa gavumenti ya America n’emutikka ku nnyonyi n’emusuula mu Uganda oluvannyuma lw’ebiwandiiko bye ebimubeeza mu Amerika okuggwaako ng’akawandiiko kokka akalaga ensibuko ye ke k'ebbaluwa y'obuzaaale eraga nti yazaalibwa mu Uganda wadde nga bazadde be Bapakisitaani.
Kyokka wadde yazaalibwa mu Uganda, omusajja ono ow’emyaka 57 ensi eno yagimalamu emyezi mukaaga gyokka bazadde be okwali kitaawe eyali omusomesa mu ssomero lya Agakhan mu Kampala ne basenguka ne bagenda naye e Nigeria gye yasomera n’afuna diguli mu busawo era nayo ne basengukayo ne bagenda mu Amerika gy’abadde abeera okuva mu myaka gy’ekinaana okutuuka lwe bamugobyeyo.
Mu Amerika yagendayo ng’akozesa paasipooti ya Parkistan kati eyaweddeko n’atasigaza kawandiiko konna kamusobozesa kubeerayo kuba ne kaadi y’obutuuze bwayo (Green card) eyamuweebwa yaggwaako.
Omusajja ono enzaalwa ya Uganda atalina ndagamuntu ya wano yawandiise ebbaluwa eri Pulezidenti Museveni ng’ayita ku kasimu ke ng’asinziira mu kaduukulu mwe yabadde n’agamba nti ayagala Pulezidenti amukkirize okubeera wano akole emirimu gye kuba musawo asobola okujjanjaba abantu n’okusinga Abacuba.
" Nafuumuddwa ne nsuulibwa wano olw’ebbaluwa y’obuzaale eraga nti banzaalira Mengo. Ekitebe kya Uganda mu America kye kyampadde ebiwandiiko ebyantuusizza wano kyokka ngezaako okusaba obutuuze bwa wano naye nnemeseddwa olw’okuba ekitebe kya Amerika mu Uganda kigamba nti Uganda nayo engobe ntwalibwe e Pakistan eri bazadde bange,’’ Ahmad bwe yategeezezza.
Yagambye nti Abasiraamu Abayindi n’Abapakisitaani ababeera mu Uganda beetegefu okumulabirira singa ateebwa.
Agamba nti mu Amerika yafunayo omukazi Kris mu 1996 ne bazaala omwana Zaid mu 1999.
Wabula baayawukana mu kkooti mu mwaka gwa 2005 n’afuna omukazi omulala Tiffany Macey naye gwe baayawukana naye ng’amuloopye mu b’obuyinza nti yagezaako okutemula mukazi we eyasooka Kris ekitali kituufu.
Oluvannyuma omusajja agamba nti yakizuula nti omukazi ow’okubiri gwe yafuna baali ba mukwano n’eyasooka era n'olukwe baapanga lupange okumusuula.
Bwe yatwalibwa mu kkomera mu 2009, yasibwa emyaka musanvu era olwaweddeko n’atikkibwa ku nnyonyi n’asuulibwa mu Uganda.
Agamba nti agezezzaako okufuuka omunoonyi w’obubudamu oba okusaba wano obutuuze kyokka bikyagaanyi.
Omwogezi wa Minisitule y’ensonga z’omunda, Jacob Shems Siminyu yategeezezza bannamawulire nti balina obukakafu nti Ahmad ssi Munnayuganda era boogeraganya ne gavumenti ya Amerika balabe eky’okumukolera okuli n’eky’omuzaayo gye yavudde.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn